Aalborg DH's tidligere træner Jan Leslie langer voldsomt ud efter den nuværende ledelse af holdet, efter at DH i går endnu engang tabte stort til Viborg. Jan Leslie så kampen, som Viborg vandt 34-26, og sidste års bronzetræner havde ikke svært ved at få øje på den norske træner Leif Goudestads fejltrin. - Det halter i angrebsspillet, og det halter i sammenspillet mellem enkelte spillere, og så synes jeg også, der bliver skiftet dårligt ud, siger sidste sæsons bronzetræner til P4 Nordjylland. Han mener, den nuværende træner har forsømt at arbejde videre på de ting, der gav succes sidste år: - Det er gode individualister og dygtige holdspillere. Dem kan man udnytte til at spille på to forskellige måder. Det var det, vi gjorde sidste år. Men i år bliver kortene blandet forkert, siger Jan Leslie.
Tidligere træner angriber Leif Goudestad efter nederlaget til Viborg.